b'\n_START_ARTICLE_\nDomestikos\n_START_PARAGRAPH_\nDomestikos (gr\xc5\xa1ko \xce\xb4\xce\xbf\xce\xbc\xce\xad\xcf\x83\xcf\x84\xce\xb9\xce\xba\xce\xbf\xcf\x82 [dom\xc3\xa9stikos], iz latinskega domesticus, doma\xc4\x8d) je bil dr\xc5\xbeavni, cerkveni in voja\xc5\xa1ki polo\xc5\xbeaj v poznem Rimskem in Bizantinskem cesarstvu.\n_START_SECTION_\nVoja\xc5\xa1ki polo\xc5\xbeaj\n_START_PARAGRAPH_\nPredniki domestikov so bili gardisti protectores domestici v vojski Rimskega cesarstva, ustanovljeni v 3. stoletju. Spadali so k osebju rimskega cesarja in bili hkrati \xc5\xa1ola za \xc4\x8dastnike. Kot taki so v Vzhodnem rimskem cesarstvu obstajali do poznega 6. stoletja. V bizantinski vojski je v 7. stoletju od protectores domestici ostal samo \xc5\xa1e naslov. Po ustanovitvi tagem sredi 8. stoletja so domestiki postali poveljniki \xc5\xa1tiri tagem \xe2\x80\x93 sholarjev, ekskubitorjev, hikanatov in optimatov in Optimatske t\xc3\xa9me. V poznem 10. stoletju so za nekaj \xc4\x8dasa poveljevali tudi tagmi atanatov (nesmrtnih)._NEWLINE_Najpomembnej\xc5\xa1i domestik je bil domestikos t\xc5\x8dn schol\xc5\x8dn (domestik \xc5\xa1ole), ki se je v 10. stoletju povzpel do vrhovnega komandanta vojske in bil v voja\xc5\xa1ki hierarhiji neposredno za cesarjem. V istem stoletju so njegov polo\xc5\xbeaj razdelili na domestika Vzhoda (t\xc4\x93s anatol\xc4\x93s) in domestika Zahoda (t\xc4\x93s dyse\xc5\x8ds), ki sta poveljevala vojskama v Mali Aziji oziroma Evropi, se pravi na Balkanu. Domestika \xc5\xa1ole, ki je bil de facto vrhovni poveljnik bizantinske vojske, je v 12.-13. stoletju zamenjal veliki domestik (megas domestikos), domestik pa je postal \xc4\x8dasten naslov, ki so ga v obdobju Paleologov podeljevali \xc4\x8dastnikom srednjega ranga. Veliki domestik je ostal vrhovni poveljnik vojske do konca Bizantinskega cesarstva. V komnenskem obdobju v 10. stoletju je bil veliki domestik ob\xc4\x8dasno poveljnik celotne kopenske vojske Vzhoda in Zahoda. V obdobju Paleologov se je veliki domestik pretvoril v enega od najvi\xc5\xa1jih dvornih polo\xc5\xbeajev, po rangu takoj za cezarjem.\n_START_SECTION_\nCivilni in dvorni polo\xc5\xbeaj\n_START_PARAGRAPH_\nOd leta 355 do poznega Bizantinskega cesarstva so civilni domestiki na\xc4\x8delovali razli\xc4\x8dnim dr\xc5\xbeavnim uradom. V domestike so se potem, ko so postali samostojni, preimenovali tudi nekateri dvorni polo\xc5\xbeaji. Eden od njih je bil domestikos t\xc4\x93s basilik\xc4\x93s trapez\xc4\x93s (domestik cesarjeve mize), ki se je prvi\xc4\x8d dokazano pojavil leta 680 in je nastal iz starega polo\xc5\xbeaja castrensis palatii.\n_START_SECTION_\nCerkvena raba naslova\n_START_PARAGRAPH_\nV cerkvenem kontekstu je bil domestikos vodja skupine, povezane s cervenim obredjem, zlasti pevskega zbora. Domestiki so bili na primer zborovodje, ki so vodili petje in ploskanje cesarju in patriarhu.'